प्रो. साह्ब दी दूई पोत्थी "निक्कियां-निक्कियां गल्लां" ऐ। एह्दे च बी 11 गै निबंध न। इनें सारे निबंधें च बी लेखक ने रोज-ध्याड़ी दे खट्टे-मिट्ठे अनुभवें गी ब्यंग ते हासे दी पुट्ठ देइयै ब्यक्त कीते दा ऐ। इस पोत्थी दा प्रकाशन ‘कंडेआरीं दे फुल्ल’ दे तकरीबन नौ-दस्स ब’रे बाद होए दा ऐ। लेखक ने इस पोथी च अपने उनें अनुभवें गी बी परोए दा ऐ जेह्के उनें अपने रचनाकाल दरान चेचे तौरा पर मसूस कीते दे न। इस बारै इन्ना गै आक्खेआ जाई सकदा ऐ जे कंडेआरी दे फुल्ल जेकर मिट्ठी जलेबी आंगर ऐ तां निक्कियां-निक्कियां गल्लां अमरती शा घट्ट नेईं न। जिस चाल्ली जलेबी ते अमरती दमें स्वादलियां मठेआइयां न पर रूप आकार ते बनावट च अमरती मती अनुशासत बझोंदी ऐ। ठीक इयां गै कंडेआरी दे फुल्ल दी तुलना च निक्कियां-निक्कियां गल्लां दा स्थान निश्चत कीता जाई सकदा ऐ। निबंध संग्रैह् दे इस निबंध च दस्से दा ऐ जे जनता द्वारा जेकर किश इक निक्कियें-निक्कियें गल्लें दा ध्यान रक्खेआ जा तां ओ जिंदगी गी सुआरी दिंदियां न पर जेकर उंदी अनदिक्खी कीती जा तां जीवन च जैह्र जन घुली जंदा ऐ। इस बारै लेखक ने लिखे दा ऐ जे निक्की गल्ला गी दरगुजर करना इन्नी गै कम अकली ऐ जिन्नी मछुए दे थल्ले च पेदी दरेड़ा दी ला-परबाही करी देना। निक्कियां-निक्कियां गल्लां निबंध सच्चें गै इक आर्ट पीस ऐ ते अपने 22 भ्राएं शा लौह्का बी। "ब्याहें दे काट" बी इस्सै पोत्थी दा इक होर निबंध ऐ। इक निक्की नेही गल्ला गी लेइयै लेखक ने रोचक शब्द जाल दे स्हारै पाठकें दे मनें पर शाप छोड़ने दा सफल प्रयास कीते दा ऐ। इस गल्ला गी इयां बी आक्खेआ जाई सकदा ऐ जे अपनी लेखनी दी जादूगिरी कन्ने लेखक ने इक निक्के अनु गी आफताब दा दर्जा दुआए दा ऐ। इयै लेखक दी खूबी ऐ।